**Салықтық тексеру нәтижелеріне сотқа шағымдану тәртібі**

Әрбір салық төлеуші Қазақстан Республикасы Салық кодексінің 177 бабына сәйкес салық төлеуші салықтық тексеру нәтижелері туралы хабарламаға сотқа шағым жасауға құқылы.

Салық қызметі органының шешімдеріне шағымданудың соттық тәртібі азаматтық сот ісін жүргізу тәртібі бойынша жүргізіледі және соттан тыс шағымданудан бірқатар айырмашылығы бар.

Азаматтық процесуалдық кодексіне сәйкес салық төлеуші өзінің құқығы, бас бостандығы мен заң қорғайтын мүддесінің бұзылғаны белгілі болған күннен бастап, үш ай ішінде сотқа арызбен жүгінуге құқылы. Арыз беріп жүгінуге арналған үш айлық мерзімді өткізіп алу соттың арызды қабылдаудан бас тартуына негіз болып табылмайды.

Салық кодексінің 185 бабына сай салық төлеушінің сотқа шағым (арыз) берген жағдайда шағым жасалған хабарламаның шағым жасалған бөлігінде орындалуы тоқтатыла тұрады.

Сотқа берілетін арыздары үшін арызданушы мемлекеттік баж төлейді. Мемлекеттік баждың соттардағы ставқалары Салық кодексінің 610 бабында белгіленген.

Егерде сот салық төлеушінің арызын орынды деп тапса, салық органына салық төлеушінің құқығына қатысты жіберілген қатені толық көлемінде жою туралы міндеттеме артып, шешім шығарады.

Соттың бұл шешімі заң күшіне енген күннен бастап, үш күн ішінде орындалуы үшін салық органының басшысына жіберіледі.

Соттың шешімі орындалғаны туралы салық органы сот шешімі алынған күннен бастап бір ай мерзімнен кешіктірмей сотқа хабарлауға тиіс. Сот шешімінің орындалмағаны үшін кінәлі лауазымды адамдар заңда көзделген жауаптылықта болады.

Егер сот салық қызметі органының даулы шешімі заңға сәйкес қабылданған және жасалған деп тапса, онда салық төлеушінің салық қызметі органы шешіміне шағым жасау арызы қанағаттандырусыз қалдыруға жатады.

Азаматтық іс жүргізу кодексіне сәйкес, тараптардың әрқайсысы (салық төлеуші және салық қызметі органы) заң күшіне енбеген сот шешіміне белгіленген мерзімде апелляциялық және кассациялық сот инстанцияларына шағым жасауға құқылы. **Қызылорда облысы бойынша Мемлекеттік кірістер департаменті заң басқармасының бас маманы С. Рысқұлов**